‹‹በሰላማዊ መንገድ የህዝብን ፍላጎት ለማሳካት ከሚጥር ማንኛውም አካል ጋር ለመስራትም ሆነ ለመደገፍ ዝግጁ ነን›› – አቶ አድማሱ ዳምጠው የኦሮሚያ ክልል መንግስት ኮሚዩኒኬሽን ጉዳዮች ቢሮ ሃላፊ፤
፡- ወቅቱ የሃሳብ ልዕልናን የሚጠይቅ እንደመሆኑ ለአገርና ህዝብ ፍላጎት መሳካት ማንኛውንም ሃሳብ ይዞ በሰላማዊ መንገድ ከሚጥር የትኛውም አካል ጋር አብሮ ለመስራትም ሆነ ለመደገፍ ዝግጁ መሆኑን የኦሮሚያ ክልል አስታወቀ። ምሑራንና ባለሀብቶችም በክልሉ ሁለንተናዊ ለውጥ ውስጥ የጀመሩትን ተሳትፎ አጠናክረው እንዲቀጥሉ ጥሪ ቀርቧል። የክልሉ የመንግስት ኮሙኒኬሽን ጉዳዮች ቢሮ ሃላፊ አቶ አድማሱ ዳምጠው ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፤ የክልሉ መንግስት ቀን ከሌሊት የሚያስበውና የሚሰራው የህዝቡ ሰላምና ልማት ለማረጋገጥ ነው። በመሆኑም ለክልሉ፣ ለህዝብና ለአገር እድገትና ፍላጎት መሳካት የተሻለ ሃሳብ ይዘው በሰላማዊ መንገድ ከሚሰሩ አካላት ጋር ለመስራትም ሆነ ለመደገፍ ክልሉ ዝግጁ ነው። አቶ አድማሱ እንዳሉት፤ የክልሉ መንግስት ዓላማው አንድ ነው። እሱም የህዝቡ ልማት፣ ሰላምና ዴሞክራሲ መረጋገጥ ነው። በዚህ ሂደት ውስጥም በሰላማዊ መንገድ የህዝብን ፍላጎት ለማሳካት ከሚጥር ማንኛውም አካል ጋር ለመስራትም ሆነ ለመደገፍ ዝግጁ ክልሉ ነው። የትኛውንም የተሻለ ሀሳብ በማንም ይምጣ በማን ኦሮሚያን ለማልማት፣ ህዝብን ተጠቃሚ ለማድረግና ትስስሩን ለማጠናከር፣ አገርን ለማሳደግና ለውጥን ለማስቀጠል እስከሆነ ድረስ የክልሉ መንግስት አብሮ ለመስራትም ሆነ ለመደገፍ በሩ ክፍት ነው። በዚህ መልኩ የሚመጣን የተሻለ ሀሳብ ወደ መሬት በማውረድ ረገድ ግን የምሑራንና የባለሀብቱ ሚና የጎላ ነው ያሉት አቶ አድማሱ ለዚህ ደግሞ አገርና ህዝብ ጥሪ እያቀረቡ ናቸው ብለዋል። በመሆኑም ምሑራንና ባለሀብቶች የአገርንና የህዝብን ጥሪ ተቀብለው በእውቀታቸውና በሀብታቸው ኦሮሚያን ብሎም አገርን የማልማት ጉዞውን ማገዝ ይጠበቅባቸዋል፤ ለዚህም ባለሀብቶች ሀብታቸው የህዝብ ሀብት እንዲሆን እያደረጉ ያሉትን ተግባር በማጠናከር የተጀመሩ ለውጦች በላቀ መልኩ እንዲጓዙ፣ የወጣቱ የስራ እድል ፈጠራ የበለጠ ውጤታማ እንዲሆንና የህዝቡም የልማት ችግሮች እንዲፈቱ የመንግስትን ጉድለት በመሙላት ጭምር ሊያግዙ ይገባል ብለዋል። ምሑራንም ዛሬ ከምንም በላይ ዓለምን እየቀየረ ያለው ሀብት እውቀት መሆኑን ተገንዝበው የአዕምሮ ብሎም የምርምርና ስርጸት ውጤቶቻቸውን ከሼልፍ ባሻገር ለህዝብና አገር ጥቅም እንዲውሉ በማድረግ በሙሉ ልብና አቅም መሳተፍ ይኖርባቸዋል ሲሉ ጥሪ አስተላፈዋል። እንደ አቶ አድማሱ ገለጻ፤ በክልሉ እስካሁን እየተሰሩ ባሉ ስራዎች የህዝቡና የአመራሩ ቁርጠኝነትና ተነሳሽነት የሚበረታታ ነው። ይሄም በተለያዩ ስራዎች ላይ እየታየ፤ አንድ ሆኖ መስራት ከተቻለም የማይለወጥ ነገር እንደሌለ ማረጋገጥ የተቻለበት ነው። ይሄን ከማስቀጠል አኳያም ሀብትና ጊዜውን በሙሉ ለህዝብ ጥቅም ማዋል፣ የህዝብን ፍላጎት መሰረት አድርጎ መስራትና የሕዝብ አመራር ሆኖ መገኘት ከአመራሩ ይጠበቃል። ህዝቡም ከአመራሩ ጎን ሆኖ ሲያጠፋ እያረመና ሲሰራ እያገዘ የላቀ ለውጥ እንዲመጣ መስራት፤ እሴቶቹንም ለልማት፣ ለሰላምና ለዴሞክራሲ ማዋል ይኖርበታል።አዲስ
ዘመን
ሀምሌ
29/2011 